Даследчыкi гiсторыi традыцыйнай культуры беларускага народа прыйшлi да высновы, што архаiчнымi, найбольш старажытнымi i разам з тым найбольш распаўсюджанымi колерамi беларусаў былi белы (шэры, колер адбеленага лёну) i чырвоны (насычаны карычневы) колеры. Такое ўспрыманне навакольнага свету i безумоўнае выкананне спрадвечных традыцый дапамаглi нашым продкам зрабiць вельмi дакладны выбар. Для таго, каб зразумець, якую знакава-сiмвалiчную ролю выконвалi чырвоны i белы колеры, неабходна даведацца, якiм чынам кожны з iх быў звязаны з абрадавымi структурамi i ў якiх рытуальных кантэкстах выкарыстоўваўся. З гэтай нагоды прыгадаем шэраг рытуальных дзеянняў i рэчаў, у якiх белы i чырвоны колеры з’яўляюцца дамiнуючымi цi сэнсавызначальнымi.